
FORSLAG
Udvalget om Beskæftigelse og Sociale Anliggender opfordrer Budgetkontroludvalget, som er korresponderende udvalg, til at optage følgende forslag i det beslutningsforslag, det vedtager:
–	der henviser til Den Europæiske Revisionsrets årsberetning om gennemførelsen af EU-budgettet i regnskabsåret 2022;
–	der henviser til Den Europæiske Revisionsrets årsberetning om EU-agenturer for regnskabsåret 2022,
1.	er bekymret over, at de samlede uindfriede forpligtelser ved udgangen af 2022 nåede et rekordhøjt niveau på over 450 mia. EUR; noterer sig imidlertid, at de uindfriede forpligtelser ifølge Kommissionen efter en yderligere stigning til ca. 460 mia. EUR i 2023 bør falde til 314 mia. EUR i løbet af perioden 2024-2027;
2.	udtrykker tilfredshed med, at størstedelen af Unionens budgetudgifter i 2022 gik til udgiftsområde 2 "Samhørighed, resiliens og værdier" (79,1 mia. EUR eller 40,4 %);
3.	minder om, at udgifterne under underudgiftsområdet "Økonomisk, social og territorial samhørighed" (underudgiftsområde 2a) fokuserer på at mindske udviklingsforskellene mellem de forskellige medlemsstater og regioner i EU; understreger vigtigheden af EU's samhørighedspolitik med hensyn til at støtte gennemførelsen af den europæiske søjle for sociale rettigheder og bistå medlemsstaterne og regionerne med at udnytte nye muligheder og tackle udfordringer såsom globalisering, arbejdsløshed, industrielle ændringer og digitalisering og støtte opkvalificering og omskoling samt livslang læring;
4.	er meget bekymret over, at den samlede fejlforekomst var væsentlig på 4,2 % sammenlignet med 3,0 % i 2021; og er navnlig bekymret over, at fejlforekomsten hovedsagelig kan henføres til området "Samhørighed, resiliens og værdier", som var det område, der bidrog mest til denne andel (2,5 %); erkender, at størstedelen af udgifterne på dette område anses for at være højrisikoudgifter, da de hovedsagelig er godtgørelsesbaserede og ofte er underlagt komplekse regler; bemærker, at de mest almindelige fejl under udgiftsområdet Samhørighed var ikkestøtteberettigede projekter og overtrædelser af reglerne for det indre marked, især manglende overholdelse af reglerne om offentlige udbud og statsstøtte; opfordrer til en hurtig indsats for at nedbringe fejlprocenten i fremtiden, navnlig for den nye finansieringsperiode, og opfordrer Kommissionen til at bistå agenturerne med at forbedre deres interne procedurer for at sikre overholdelse af de gældende regler for offentlige indkøb og statsstøtte;
5.	bemærker, at EU-budgettets tab af købekraft vil påvirke udgifterne heri i forskelligt omfang, da dele af EU-budgettet er faste omkostninger og typisk korrelerer med inflationen, og at disse budgetposter således vil stige mere end forventet i begyndelsen af FFR-perioden; anerkender, at et vigtigt eksempel på dette er administrationsomkostninger, som påvirkes af inflationen; bemærker, at Kommissionen allerede i 2022 var nødt til at afsætte yderligere 0,2 mia. EUR til udgiftsområde 7 – Europæisk offentlig forvaltning – på grund af stigende inflation og energipriser;
6.	understreger, at Kommissionen bør vurdere indvirkningen på EU-budgettet af en høj inflation, der fortsætter over flere år, og identificere værktøjer til at afbøde de deraf følgende centrale risici; er af den opfattelse, at Kommissionen i denne forbindelse bør beskytte EU-budgettets evne til at opfylde dets retlige og kontraktlige forpligtelser såsom stigende finansieringsomkostninger;
7.	opfordrer Kommissionen til at følge op på og træffe de nødvendige foranstaltninger med hensyn til alle fejl, som Revisionsretten har konstateret, og til at anmode om yderligere finansielle korrektioner, hvis det skønnes nødvendigt;
8.	noterer sig Kommissionens tilsagn om at fortsætte sit tætte samarbejde med revisionsmyndighederne med henblik på at styrke deres kapacitet til at forebygge og korrigere fejl og til at dokumentere deres revisionsarbejde bedre og dermed bidrage til processen for opnåelse af sikkerhed;
9.	anmoder Kommissionen om hurtigst muligt at gennemføre alle Revisionsrettens udestående anbefalinger.

